标题：大唐创业起居注
主要内容
本书“所载自起义至受禅凡三百五十七日，其述神尧不受九锡，反复之语甚详” 。
第一卷：自“起义旗至发引凡四十八日”
第二卷：“起自太原至京城，凡一百二十六日”
第三卷：“起摄政至即真日，凡一百八十三日”。
史料价值
温大雅在李渊起兵之后，既“专掌文翰”，所撰当得自所记所闻，比较翔实。今以是书所记内容与新、旧唐书和《资治通鉴》的有关记载相互参读，便发现略有异同。如本书谓太原起兵是李渊的主意，新、旧唐书本纪和通鉴则归其功于李世民。本书历叙李渊长子李建成之战功，为两唐书所没有。当李渊进军长安途中，“于时秋霖未止，道路泥深”，井受隋军拦阻，“时有流言者，云突厥欲与（刘）武周南入乘虚掩袭太原”。李渊为此，“集大郎（李建成）二郎（李世民）等”商讨对策，建成兄弟共谋反对回师太原，坚定地表示，“若不杀（隋将宋）老生而取霍邑，儿等敢以死谢”。这一建议，得到了李渊的赞赏。可是，两唐书将此事完全归功于李世民一人，《通鉴》并无新的根据，把它写成是李世民主谋，李建成也表示同意的了。一般史学界认为《起居注》有关唐初的史事是比较真实可靠的。
作者简介
《旧唐书》卷六十一 温大雅传 第2359-2362页
温大雅字彦弘，太原祁人也。父君悠，北齐文林馆学士，隋泗州司马。大业末，为司隶从事，见隋政日乱，谢病而归。大雅性至孝，少好学，以才辩知名。仕隋东宫学士、长安县尉，以父忧去职。后以天下方乱，不求仕进。
高祖镇太原，甚礼之。义兵起，引为大将军府记室参军，专掌文翰。禅代之际，与司隶窦威、主簿陈叔达参定礼仪。武德元年，历迁黄门侍郎。弟彦博为中书侍郎，对居近密，议者荣之。高祖从容谓曰：“我起义晋阳，为卿一门耳。”寻转工部，进拜陕东道大行台工部尚书。
太宗以隐太子、巢剌王之故，令大雅镇洛阳以俟变。大雅数陈秘策，甚蒙嘉赏。太宗即位，累转礼部尚书，封黎国公。大雅将改葬其祖父，筮者曰：“葬于此地，害兄弟而福弟。”大雅曰：“若得家弟永康，我将含笑入地。”葬讫，岁余而卒，谥曰孝。撰《创业起居注》三卷。永徽五年，赠尚书右仆射。
子无隐，官至工部侍郎。大雅弟彦博。
宋代的目录
晁公武撰，孙猛校证：《郡斋读书志校证》，上海：上海古籍出版社，1990年，第201页。
《大唐创业起居注》三卷。右温大雅撰。纪高祖建义，至受隋禅，用师符谶受命典册事。
陈振孙：《直斋书录解题》，上海：上海古籍出版社，1987年，第122-123页
《唐创业起居注》五卷。唐工部尚书晋阳温大雅彦弘撰。所载自起义至受禅凡三百五十七日，其述神尧不受九锡，反复之语甚详，愚尝书其后曰新史。称除隋之乱比迹汤武，汤武未易比也。唐之受命正与汉高帝等尔。其不受九锡，足以扫除魏晋以来欺天罔人之态，而犹不免曰受隋禅者，乃以尊立代王之故，曾不若以子婴属吏之为明白洞达也。
马端临：《文献通考》，北京：中华书局，1986年，第1641页
《唐创业起居注》五卷
晁氏曰：唐温大雅撰。纪高祖建义，至受隋禅，用师符谶受命典册事
陈氏曰：所载起义至受禅凡三百五十七日，其述神尧不受九锡，反复之语甚详，愚尝书其后曰新史。称除隋之乱比迹汤武，汤武未易比也。唐之受命正与汉高帝等尔。其不受九锡，足以扫除魏晋以来欺天罔人之态，而犹不免曰受隋禅者，乃以曾立代王之故，曾不若以子婴属吏之为明白洞达也。
《景印文渊阁四库全书》（第674册）台北：台湾商务印书馆，民国七十五年（1986年），第35页
王尧臣等：《崇文总目》卷三 原卷十二
大唐创业起居注三卷
同上，第445页
尤袤：《遂初堂书目》
唐创业起居注
《玉海》卷四十八艺文 记注
唐六家起居注 大唐创业起居注 三卷
唐创业起居注
艺文志 温大雅工部尚书，大唐创业起居注三卷
中兴书目三卷起隋大业十二年为太原道安抚，尽义宁二年五月甲子即帝位，改武德元年，纪用帅符谶受命典册事。
（以上一则是原来在网上搜到的，一直没有去核对原书，大家姑妄信之）
流传版本
该书为清代以前唯一完整传世的起居注。在流传的几种版本中，以清代缪荃孙的藕香零拾本为最善。1983 年上海古籍出版社出版了经过校点的《大唐创业起居注》。
原文选载
卷一
起义旗至发引凡四十八日
初，帝自卫尉卿转右骁卫将军，奉诏为太原道安抚大使。郡文武官治能不称职者，并委帝黜陟选补焉。河东已来兵马仍令帝征发，讨捕所部盗贼。隋大业十二年，炀帝之幸楼烦时也。帝以太原黎庶，陶唐旧民，奉使安抚，不逾本封，因私喜此行，以为天授。所经之处，示以宽仁贤智，归心有如影响。
炀帝自楼烦远至雁门，为突厥始毕所围，事甚平城之急。赖太原兵马及帝所征兵声势继进，故得解围，仅而获免。遂向东都，仍幸江都宫。以帝地居外戚，赴难应机，乃诏帝率太原部兵马，与马邑郡守王仁恭北备边朔。帝不得已而行，窃谓人曰：“匈奴为害自，古患之，周秦及汉魏，历代所不能攘，相为勍敌者也。今上甚惮塞虏，远适江滨，反者多于猬毛，群盗所在蜂起。以此击胡，将何以济天其或者殆以俾余。我当用长策以驭之，和亲而使之，令其畏威怀惠，在兹一举。”
既至马邑，帝与仁恭两军兵马不越五千余人，仁恭以兵少甚惧。帝知其意，因谓之曰：“突厥所长，惟恃骑射。见利即前，知难便走，风驰电卷，不恒其阵。以弓矢为爪牙，以甲胄为常服。队不列行，营无定所。逐水草为居室，以羊马为军粮，胜止求财，败无惭色。无警夜巡昼之劳，无构垒馈粮之费。中国兵行，皆反于是。与之角战，罕能立功。今若同其所为，习其所好，彼知无利，自然不来。当今圣主在远，孤城绝援，若不决战，难以图存。”仁恭以帝隋室之近亲，言而诣理，听帝所为，不敢违异。乃简使能骑射者二千余人，饮食居止，一同突厥。随逐水草，远置斥堠。每逢突厥候骑，旁若无人，驰骋射猎，以曜威武。帝尤善射，每见走兽飞禽，发无不中。尝卒与突厥相遇，□骁锐者为别队，皆令持满，以伺其便。突厥每见帝兵，咸谓似其所为，疑其部落。有引帝而战者，常不敢当，辟易而去。如此再三，众心乃安，咸思奋击。帝知众欲决战，突厥畏威，后与相逢，纵兵击而大破之，获其特勤所乘骏马，斩首数百千级。自尔厥后，突厥丧胆，深服帝之能兵，收其所部，不敢南入。
时有贼帅王漫天别党，众逾数万，自号历山飞。结营于太原之南境上党、西河，京都道路断绝。炀帝后十三年，敕帝为太原留守，仍遣兽贲郎将王威、兽牙郎将高君雅为副。帝遂私窃喜甚，而谓第二子秦王等曰：“唐固吾国，太原即其地焉。今我来斯，是为天与。与而不取，祸将斯及。然历山飞不破，突厥不和，无以经邦济时也。”既而历山飞众数不少，劫掠多年，巧于攻城，勇于力战。南侵上党，已破将军慕容、将军罗侯之兵。北寇太原，又斩将军潘长文首，频胜两将，所向无前。于是帝率王威等，及河东、太原兵马往讨之，于河西雀鼠谷口与贼相遇。贼众二万余人。帝时所统步骑才五六千而已。威及三军，咸有惧色，帝笑而谓威等曰：“此辈群盗，惟财是视。频恃再胜，自许万全。斗力而取，容未能克。以智图之，事无不果。所忧不战，战必破之，幸无忧也。”须臾，贼阵齐来，十许里间，首尾相继。去帝渐近，帝乃分所将兵为二阵。以羸兵居中，多张幡帜，尽以辎重继后，従旌旗鼓角，以为大阵。又以麾下精兵数百骑，分置左右队为小阵。军中莫识所为。及战，帝遣王威领大阵居前，旌旗従。贼众遥看，谓为帝之所在，乃帅精锐，竞来赴威。及见辎驮，舍鞍争取，威怖而落马，従者挽而得脱。帝引小阵左右二队，大呼而前，夹而射之。贼众大乱，因而纵击，所向摧陷，斩级获生，不可胜数。而余贼党老幼男女数万人并来降附。于是郡境无虞，年谷丰稔，感帝恩德，若亢阳之逢膏雨焉。
后突厥知帝已还太原，仁恭独留无援，数侵马邑。帝遣副留守高君雅将兵，与仁恭并力拒之。仁恭等违帝指踪，遂为突厥所败。既而隋主远闻，以帝与仁恭不时捕虏，纵为边患，遂遣司直驰驿，系帝而斩仁恭。帝自以姓名著于图箓，太原王者所在，虑被猜忌，因而祸及，颇有所晦。时皇太子在河东，独有秦王侍侧耳，谓王曰：“隋历将尽，吾家继膺符命，不早起兵者，顾尔兄弟未集耳。今遭羑里之厄，尔昆季须会盟津之师，不得同受孥戮，家破身亡，为英雄所笑。”王泣而启帝曰：“芒砀山泽，是处容人。请同汉祖，以观时变。”帝曰：“今遇时来，逢兹锢絷。虽睹机变，何能为也。然天命有在，吾应会昌，未必不以此相启。今吾励谨，当敬天之诫，以卜兴亡。自天祐吾，彼焉能害天必亡我，何所逃刑“尔后数日，果有诏使驰驿而至，释帝而免仁恭，各依旧检校所部。炀帝之幸江都也，所在路绝。兵马讨捕，来往不通，信使行人，无能自达。惟有使自江都至于太原，不逢劫掠，依程而至，众咸异焉。初，使以夜至太原，温彦将宿于城西门楼上，首先见之。喜其灵速，报兄彦弘，驰以启帝。帝时方卧，闻而惊起，执彦弘手而笑曰：“此后余年，实为天假。“退谓秦王曰：“吾闻惟神也不行而至，不疾而速。此使之行，可谓神也。天其以此使促吾，当见机而作。”雄断英谟，従此遂定。帝素怀济世之略，有经纶天下之心。接待人伦，不限贵贱，一面相遇，十数年不忘。山川冲要，一览便忆。远近承风，咸思托附。仍命皇太子于河东潜结英俊，秦王于晋阳密招豪友。太子及王俱禀圣略，倾财赈施，卑身下士。逮乎鬻缯博徒，监门厮养，一技可称，一艺可取，与之抗礼，未尝云倦。故得士庶之心，无不至者。
四库提要记载
《大唐创业起居注》·三卷（浙江巡抚采进本）
唐温大雅撰。大雅，字彦宠，并州祁人，官礼部尚书，封黎国公，事迹具《唐书》本传。是书《唐志》、《宋志》皆作三卷，惟《文献通考》作五卷。此本上卷记起义旗至发引四十八日之事，中卷记起自太原至京城一百二十六日之事，下卷记起摄政至即真一百八十三日之事。与《书录解题》所云记三百五十七日之事者，其数相符。首尾完具，无所佚阙，不应复有二卷。《通考》殆讹“三”为“五”也。大雅本传称高祖兵兴，引为记室参军，主文檄。则此书得诸闻见，记录当真。今取与《高祖本纪》相较，若刘仁恭为突厥所败，炀帝驿系高祖。此书称高祖侧耳谓秦王曰：“隋运将尽，吾家继膺符命。所以不早起兵者，为尔兄弟未集耳。今遭羑里之厄，尔昆季须会盟津之师。”是兴师由高祖，而《本纪》则谓举事由秦王。又此书载隋少帝以夏四月诏曰：“今遵故事，逊於旧邸。”而《本纪》则系之五月戊午。凡此之类，皆颇相牴牾。书中所谓大郎即建成、二郎即太宗，於太宗殊无所表异。胡震亨《跋》谓大抵载笔之时，建成方为太子，故凡言结纳贤豪，攻略城邑，必与太宗并称，殆其然欤。抑或贞观十七年敬播、房玄龄、许敬宗等所修《高祖实录》，欲以创业之功独归太宗，不能无所润色也。观大雅所讳，独宫婢私侍一事耳。至於称臣突厥，则以不用“书”而用“启”，隐约其词。而於炀帝命为太原道安抚大使，则载高祖私喜此行，以为天授。於炀帝命击突厥，则载高祖私谓人曰：“天其或者将以畀余。”俱据事直书，无所粉饰。则凡与唐史不同者，或此书反为《实录》，亦未可定也。